གོ་ལ་ཟླུུམ་པོའི་རིན་ཆེན་ཕང་བ་ནས་སྐྱེ་འཚར་བྱུང་བའི་མིའི་རིགས་ཀྱི་འཚོ་གོས་གནས་མལ་ཡོངས་རྫོགས་ས་སྒང་འདི་ལ་བརྟེན་ནས་བྱུང་ཞིང༌།ས་སྒང་འདི་ནི་རང་གི་པང་དུ་འཚར་ལོངས་བྱུང་བའི་སྐྱེ་འགྲོ་ཀུན་གསོ་བར་བྱེད་པའི་དྲིན་ཅན་མ་མ་ལྟ་བུ་ཡིན།ང་ཚོས་རང་ཉིད་གསོ་མཁན་གྱི་མ་ཡུམ་ལྟ་བུའི་ས་སྒང་འདི་ལ་བདག་སྐྱོང་དང་གཅེས་སྤྲས་ལེགས་པོ་མ་བྱས་པར་འཚོ་བའི་དགོས་མཁོ་ལ་ཆོག་མི་ཤེས་པའི་འདོད་སྲེད་ཀྱི་འདྲེ་ལག་རིང་པོ་གསེར་ལྡན་མ་མ་འདིའི་བང་མཛོད་ནང་བསྲིངས་རྐྱང་བྱས་ཚེ་མིག་སྔར་ང་ཚོའི་མ་ཡུམ་ལྟ་བུའི་ས་སྒང་རིལ་པོ་འདིས་ཉམ་ཐག་པའི་རྣམ་འགྱུར་འདི་ལྟ་བུ་སྟོན་གནང་མཛད་དེ།དཔེར་ན།ཆར་ཆུ་སྐྱུར་མོ་འབབ་པ་དང༌།འཐུང་ཆུར་འབག་བཙོག་ཤོར་བ།རྩྭ་ཐང་བྱེ་མས་བསྣུབས་པ།མཚོ་དང་མཚེའུ་སྐམ་པ།རང་བྱུང་གི་གནོད་འཚེ་ཇེ་མང་དུ་སོང་བ།རིམས་ནད་སྣ་ཚོགས་ལྡང་བ་སོགས་མ་ཡིན་ནམ།ང་ཚོས་དངོས་གནས་རྩ་ཆེ་བའི་རི་སྐྱེས་སྲོག་ཆགས་མང་པོ་བག་ཡངས་སུ་རྩེད་འཇོར་རོལ་བའི་འཛམ་གླིང་ཞིག་མཐོང་འདོད་ན།ཆུ་བོ་དང་ཆུ་ཕྲན་ཁྲི་མ་འབུམ་གྱི་དྭངས་གཙང་རླབས་ཀྱི་ཟེགས་མ་མཛེས་པར་འཐོར་བའི་འཛམ་གླིང་ཞིག་མཐོང་འདོད་ན།གསེར་དངུལ་ཟངས་ལྕགས་ཀྱི་རིན་པོ་ཆེ་བྱེ་བ་ཕྲག་གི་མངལ་ཁུར་ལྕི་བའི་འཛམ་གླིང་ཞིག་མཐོང་འདོད་ན།ཕྱིས་འབྱུང་བུ་རབས་ཚ་བརྒྱུད་ཀྱི་ལོངས་སྤྱོད་དུ་ཡོད་པའི་འཛད་མེད་ནོར་སྐལ་གྱི་འཛམ་གླིང་ཞིག་མཐོང་འདོད་ན།མརྒད་ཁུ་བས་ལན་བརྒྱར་བྱུགས་འདྲའི་སྔོ་ལྗང་ཚང་ཚིང་གི་འདབ་ལོ་འཁྲིགས་པའི་འཛམ་གླིང་ཞིག་མཐོང་འདོད་ན།ས་སྒང་འདིའི་སྟེང་གི་ཡོད་ཚད་གཏོར་བརླག་གཏོང་མཁས་པའི་མིའི་རིགས་ཀྱིས་རྨོ་ཞིང་གི་ཆེད་དུ་ནགས་ཚལ་སྐྲ་བཞར་པ་ལྟར་རྩ་མེད་དུ་གཏོང་བ་དང༌།གད་སྙིགས་ཀྱིས་ཁོར་ཡུག་འབག་བཙོག་ཏུ་གཏོང་བ།སྤང་ཤུན་མང་པོ་བཀོག་པ།གང་འདོད་དུ་རང་བྱུང་གཏེར་ཁ་བསྔོགས་པ།སྟོང་ལ་ཉེ་བའི་རི་སྐྱེས་སྲོག་ཆགས་མང་པོ་ལྐོག་གསོད་གཏོང་བ།ཁོར་ཡུག་ལ་གནོད་པའི་བཟོ་གྲྭ་མང་དུ་འཛུགས་པ།སྨན་རྩྭ་གང་འདོད་དུ་རྐོ་བ་སོགས་འདོད་རྔམ་གྱི་བྱ་སྤྱོད་མཐའ་དག་འཕྲལ་དུ་མཚམས་འཇོག་བྱས་ཏེ་ཉམས་དམས་སུ་བཏང་བའི་ཁོར་ཡུག་ཉམས་གསོ་དང་སྲུང་སྐྱོབ་གང་ལེགས་བྱེད་དགོས།དེ་ལྟར་མ་བྱས་ཚེ་ས་སྒང་འདིའི་ཐོག་ཏུ་ཤིང་ནགས་རྩ་མེད་དུ་འགྲོ་བ་དང༌།ས་ཞིང་གཞི་ཁྱོན་ཆེ་བ་བྱེ་མས་སྣུབ་བཞིན་པ།མཁའ་དབུགས་བཙོག་པར་གྱུར་དབང་གིས་ཉིན་རེ་བཞིན་མི་མང་པོ་འཆི་ལམ་དུ་འདེད་བཞིན་པ།འཐུང་ཆུར་བཙོག་སྐྱོན་ཐེབས་པས་ལོ་རེ་བཞིན་མི་ཁྲི་ཚོ་མང་པོ་འཆི་བཞིན་པ།སའི་གོ་ལའི་སྟེང་ནས་ལོ་རེར་སྐྱེ་དངོས་རིགས་བརྒྱ་ཕྲག་མང་པོ་ཡལ་འགྲོ་བ།རྒྱ་མཚོའི་སྐྱེ་ཁམས་ལ་གནོད་པ་ཆེན་པོ་ཐེབས་བཞིན་པ།བཅོས་དཀའ་བའི་རིམས་ནད་སྣ་ཚོགས་འབྱུང་བཞིན་པ་སོགས་ཀྱི་དཀའ་ངལ་བཟློག་ཐབས་ཤིན་ཏུ་དཀའ་བ་མ་ཟད་ད་དུང་གནས་སྟངས་དེ་མུར་ལྷག་ན་ལོ་ཟླ་ཉིན་ཞག་རེ་བཞིན་ཛ་དྲག་དང་ཉེན་ཁ་ཇེ་ཆེར་འགྲོ་བ་ནི་སྨྲོས་མ་དགོས་པ་ཞིག་ཡིན།དེས་ན་སའི་གོ་ལར་གཏོར་བརླག་གཏོང་བ་ནི་རང་གི་ཁང་ཁྱིམ་ལ་གཏོར་བརླག་གཏོང་བ་དང་འདྲ་བས་ས་གཞི་རིལ་མོ་འདིའི་སྟེང་དུ་འཚོ་ཞིང་གནས་པའི་འཛམ་གླིང་མི་མང་གིས་ཁོར་ཡུག་སྲུང་སྐྱོབ་ཀྱི་ཁ་གཡང་དང་ལག་ལེན་རྩེ་མཐུན་ཡོང་ཆེད་དུ་ཤ་ཐང་ཐང་དུ་འབད་པར་འཚལ་ཞེས་རེ་སྐུལ་ཞུའོ།།